Ūtfæreldes Lēoþ

Hƿæt! Ƿe feor and neah        ȝefriȝen habað ofer middanȝeard        Moyses domas, ƿræclico ƿordriht,        ƿera cneorissum,-- in uprodor        eadiȝra ȝehƿam 5   æfter bealusiðe         bote lifes, lifiȝendra ȝehƿam        lanȝsumne ræd,-- hæleðum secȝan. Ȝehyre se ðe ƿille! þone on ƿestenne        ƿeroda drihten, soðfæst cyninȝ,        mid his sylfes miht 10   ȝeƿyrðode,         and him ƿundra fela, ece alƿalda,        in æht forȝeaf. He ƿæs leof ȝode,        leoda aldor, horsc and hreðerȝleaƿ,        herȝes ƿisa, freom folctoȝa. Faraones cyn, 15   ȝodes andsacan,         ȝyrdƿite band, þær him ȝesealde        siȝora ƿaldend, modȝum maȝoræsƿan,        his maȝa feorh, onƿist eðles,        Abrahames sunum. Heah ƿæs þæt handlean        and him hold frea, 20   ȝesealde ƿæpna ȝeƿeald         ƿið ƿraðra ȝryre, ofercom mid þy campe        cneomaȝa fela, feonda folcriht. ða ƿæs forma sið þæt hine ƿeroda ȝod        ƿordum næȝde, þær he him ȝesæȝde        soðƿundra fela, 25   hu þas ƿoruld ƿorhte         ƿitiȝ drihten, eorðan ymbhƿyrft        and uprodor, ȝesette siȝerice,        and his sylfes naman, ðone yldo bearn        ær ne cuðon, frod fædera cyn,        þeah hie fela ƿiston. 30   Hæfde he þa ȝesƿiðed         soðum cræftum and ȝeƿurðodne        ƿerodes aldor, Faraones feond,        on forðƿeȝas. þa ƿæs inȝere        ealdum ƿitum deaðe ȝedrenced        drihtfolca mæst; 35   hordƿearda hryre         heaf ƿæs ȝeniƿad, sƿæfon seledreamas,        since berofene. Hæfde mansceaðan        æt middere niht frecne ȝefylled,        frumbearna fela, abrocene burhƿeardas. Bana ƿide scrað, 40   lað leodhata,         land drysmyde deadra hræƿum,        duȝoð forð ȝeƿat, ƿop ƿæs ƿide,        ƿorulddreama lyt. Ƿæron hleahtorsmiðum        handa belocene, alyfed laðsið        leode ȝretan; 45   folc ferende,         feond ƿæs bereafod, herȝas on helle. Heofunȝ þider becom, druron deofolȝyld. Dæȝ ƿæs mære ofer middanȝeard        þa seo menȝeo for. Sƿa þæs fæsten dreah        fela missera, 50   ealdƿeriȝe,         Eȝypta folc, þæs þe hie ƿideferð        ƿyrnan þohton Moyses maȝum,        ȝif hie metod lete, on lanȝne lust        leofes siðes. Fyrd ƿæs ȝefysed,        from se ðe lædde, 55   modiȝ maȝoræsƿa,         mæȝburh heora. Oferfor he mid þy folce        fæstena ƿorn, land and leodƿeard        laðra manna, enȝe anpaðas,        uncuð ȝelad, oðþæt hie on Ȝuðmyrce        ȝearƿe bæron, 60   (ƿæron land heora         lyfthelme beþeaht), mearchofu morheald. Moyses ofer þa, fela meorinȝa,        fyrde ȝelædde. Heht þa ymb tƿa niht        tirfæste hæleð, siððan hie feondum        oðfaren hæfdon, 65   ymbƿiciȝean         ƿerodes bearhtme mid ælfere        æthanes byriȝ, mæȝnes mæste        mearclandum on. Nearƿe ȝenyddon        on norðƿeȝas, ƿiston him be suðan        Siȝelƿara land, 70   forbærned burhhleoðu,         brune leode, hatum heofoncolum. þær haliȝ ȝod ƿið færbryne        folc ȝescylde, bælce oferbrædde        byrnendne heofon, halȝan nette        hatƿendne lyft. 75   Hæfde ƿederƿolcen         ƿidum fæðmum eorðan and uprodor        efne ȝedæled, lædde leodƿerod,        liȝfyr adranc, hate heofontorht. Hæleð ƿafedon, drihta ȝedrymost. Dæȝsceades hleo 80   ƿand ofer ƿolcnum;         hæfde ƿitiȝ ȝod sunnan siðfæt        seȝle ofertolden, sƿa þa mæstrapas        men ne cuðon, ne ða seȝlrode        ȝeseon meahton, eorðbuende        ealle cræfte, 85   hu afæstnod ƿæs         feldhusa mæst, siððan he mid ƿuldre        ȝeƿeorðode þeodenholde. þa ƿæs þridda ƿic folce to frofre. Fyrd eall ȝeseah hu þær hlifedon        haliȝe seȝlas, 90   lyftƿundor leoht;         leode onȝeton, duȝoð Israhela,        þæt þær drihten cƿom ƿeroda drihten,        ƿicsteal metan. Him beforan foran        fyr and ƿolcen in beorhtrodor,        beamas tƿeȝen, 95   þara æȝhƿæðer         efnȝedælde heahþeȝnunȝa        haliȝes ȝastes, deormodra sið        daȝum and nihtum. þa ic on morȝen ȝefræȝn        modes rofan hebban herebyman        hludan stefnum, 100   ƿuldres ƿoman. Ƿerod eall aras, modiȝra mæȝen,        sƿa him Moyses bebead, mære maȝoræsƿa,        metodes folce, fus fyrdȝetrum. Forð ȝesaƿon lifes latþeoƿ        lifƿeȝ metan; 105   sƿeȝl siðe ƿeold,         sæmen æfter foron flodƿeȝe. Folc ƿæs on salum, hlud herȝes cyrm. Heofonbeacen astah æfena ȝehƿam,        oðer ƿundor, syllic æfter sunnan        setlrade beheold, 110   ofer leodƿerum         liȝe scinan, byrnende beam. Blace stodon ofer sceotendum        scire leoman; scinon scyldhreoðan,        sceado sƿiðredon, neoƿle nihtscuƿan        neah ne mihton 115   heolstor ahydan;         heofoncandel barn. Niƿe nihtƿeard        nyde sceolde ƿician ofer ƿeredum,        þy læs him ƿestenȝryre, har hæðbroȝa,        holmeȝum ƿederum on ferclamme        ferhð ȝetƿæfde. 120   Hæfde foreȝenȝa         fyrene loccas, blace beamas;        belleȝsan hƿeop in þam hereþreate,        hatan liȝe, þæt he on ƿestenne        ƿerod forbærnde, nymðe hie modhƿate        Moyses hyrde. 125   Scean scir ƿerod,         scyldas lixton, ȝesaƿon randƿiȝan        rihte stræte, seȝn ofer sƿeoton,        oðþæt sæfæsten landes æt ende        leodmæȝne forstod, fus on forðƿeȝ. Fyrdƿic aras; 130   ƿyrpton hie ƿeriȝe,         ƿiste ȝenæȝdon modiȝe meteþeȝnas,        hyra mæȝen beton. Bræddon æfter beorȝum,        siððan byme sanȝ, flotan feldhusum. þa ƿæs feorðe ƿic, randƿiȝena ræst,        be þan readan sæ. 135   ðær on fyrd hyra         færspell becƿom, oht inlende. Eȝsan stodan, ƿælȝryre ƿeroda;        ƿræcmon ȝebad laðne lastƿeard,        se ðe him lanȝe ær eðelleasum        onnied ȝescraf, 140   ƿean ƿitum fæst. Ƿære ne ȝymdon, ðeah þe se yldra cyninȝ        ær ȝe... þa ƿearð yrfeƿeard        inȝefolca, manna æfter maðmum,        þæt he sƿa miceles ȝeðah. Ealles þæs forȝeton        siððan ȝrame ƿurdon 145   Eȝypta cyn         ymbe antƿiȝ; ða heo his mæȝƿinum        morðor fremedon, ƿroht berenedon,        ƿære fræton. Ƿæron heaðoƿylmas        heortan ȝetenȝe, mihtmod ƿera;        manum treoƿum 150   ƿoldon hie þæt feorhlean         facne ȝyldan, þætte hie þæt dæȝƿeorc        dreore ȝebohte, Moyses leode,        þær him mihtiȝ ȝod on ðam spildsiðe        spede forȝefe. þa him eorla mod        ortryƿe ƿearð 155   siððan hie ȝesaƿon         of suðƿeȝum fyrd Faraonis        forð onȝanȝan, oferholt ƿeȝan,        eored lixan, (ȝaras trymedon,        ȝuð hƿearfode,    blicon bordhreoðan,         byman sunȝon), 160   þufas þunian,         þeod mearc tredan, on hƿæl Hreopon herefuȝolas,        hilde ȝrædiȝe, deaƿiȝfeðere        ofer drihtneum, ƿonn ƿælceaseȝa. Ƿulfas sunȝon 165   atol æfenleoð         ætes on ƿenan, carleasan deor,        cƿyldrof beodan on laðra last        leodmæȝnes fyl. Hreopon mearcƿeardas        middum nihtum, fleah fæȝe ȝast,        folc ƿæs ȝehæȝed. 170   Hƿilum of þam ƿerode         ƿlance þeȝnas mæton milpaðas        meara boȝum. Him þær seȝncyninȝ        ƿið þone seȝn foran, manna þenȝel,        mearcþreate rad; ȝuðƿeard ȝumena        ȝrimhelm ȝespeon, 175   cyninȝ cinberȝe,         (cumbol lixton), ƿiȝes on ƿenum,        ƿælhlencan sceoc, het his hereciste        healdan ȝeorne fæst fyrdȝetrum. Freond onseȝon laðum eaȝan        landmanna cyme. 180   Ymb hine ƿæȝon         ƿiȝend unforhte, hare heoroƿulfas        hilde ȝretton, þurstiȝe þræcƿiȝes,        þeodenholde. Hæfde him alesen        leoda duȝeðe tireadiȝra        tƿa þusendo, 185   þæt ƿæron cyninȝas         and cneoƿmaȝas, on þæt eade riht,        æðelum deore. Forðon anra ȝehƿilc        ut alædde ƿæpnedcynnes,        ƿiȝan æȝhƿilcne þara þe he on ðam fyrste        findan mihte. 190   Ƿæron inȝemen         ealle ætȝædere, cyninȝas on corðre. Cuð oft ȝebad horn on heape        to hƿæs hæȝstealdmen, ȝuðþreat ȝumena,        ȝearƿe bæron. Sƿa þær eorp ƿerod,        ecan læddon, 195   lað æfter laðum,         leodmæȝnes ƿorn, þusendmælum;        þider ƿæron fuse. Hæfdon hie ȝemynted        to þam mæȝenheapum to þam ærdæȝe        Israhela cynn billum abreotan        on hyra broðorȝyld. 200   Forþon ƿæs in ƿicum         ƿop up ahafen, atol æfenleoð,        eȝesan stodon, ƿeredon ƿælnet,        þa se ƿoma cƿom. Fluȝon frecne spel,        feond ƿæs anmod, ƿerud ƿæs ƿiȝblac,        oðþæt ƿlance forsceaf 205   mihtiȝ enȝel,         se ða meniȝeo beheold, þæt þær ȝelaðe mid him        lenȝ ne mihton ȝeseon tosomne;        sið ƿæs ȝedæled. Hæfde nydfara        nihtlanȝne fyrst, þeah ðe him on healfa ȝehƿam        hettend seomedon, 210   mæȝen oððe merestream;         nahton maran hƿyrft. Ƿæron orƿenan        eðelrihtes, sæton æfter beorȝum        in blacum reafum, ƿean on ƿenum;        ƿæccende bad eall seo sibȝedriht        somod ætȝædere 215   maran mæȝenes,         oð Moyses bebead eorlas on uhttid        ærnum bemum folc somniȝean,        frecan arisan, habban heora hlencan,        hycȝan on ellen, beran beorht searo,        beacnum ciȝean 220   sƿeot sande near. Snelle ȝemundon ƿeardas ƿiȝleoð,        ƿerod ƿæs ȝefysed, brudon ofer burȝum,        (byman ȝehyrdon), flotan feldhusum,        fyrd ƿæs on ofste. Siððan hie ȝetealdon        ƿið þam teonhete 225   on þam forðherȝe         feðan tƿelfe moderofra;        mæȝen ƿæs onhrered. Ƿæs on anra ȝehƿam        æðelan cynnes alesen under lindum        leoda duȝuðe on folcȝetæl        fiftiȝ cista; 230   hæfde cista ȝehƿilc         cuðes ƿerodes ȝarberendra,        ȝuðfremmendra, X hund ȝeteled,        tireadiȝra. þæt ƿæs ƿiȝlic ƿerod;        ƿace ne ȝretton in þæt rincȝetæl        ræsƿan herȝes, 235   þa þe for ȝeoȝuðe         ȝyt ne mihton under bordhreoðan        breostnet ƿera ƿið flane feond        folmum ƿeriȝean, ne him bealubenne        ȝebiden hæfdon ofer linde læriȝ,        licƿunde sƿor, 240   ȝylppleȝan ȝares. Ȝamele ne moston, hare heaðorincas,        hilde onþeon, ȝif him modheapum        mæȝen sƿiðrade, ac hie be ƿæstmum        on ƿiȝ curon, hu in leodscipe        læstan ƿolde 245   mod mid aran,         eac þan mæȝnes cræft, ȝarbeames fenȝ. þa ƿæs handrofra        here ætȝædere, fus forðƿeȝas. Fana up ȝerad, beama beorhtost;        bidon ealle þa ȝen 250   hƿonne siðboda         sæstreamum neah leoht ofer lindum        lyftedoras bræc. Ahleop þa for hæleðum        hildecalla, bald beohata,        bord up ahof, heht þa folctoȝan        fyrde ȝestillan, 255   þenden modiȝes meðel         moniȝe ȝehyrdon. Ƿolde reordiȝean        rices hyrde ofer hereciste        halȝan stefne, ƿerodes ƿisa        ƿurðmyndum spræc: "Ne beoð ȝe þy forhtran,        þeah þe Faraon brohte 260    sƿeordƿiȝendra         side herȝas,    eorla unrim!         Him eallum ƿile    mihtiȝ drihten         þurh mine hand    to dæȝe þissum         dædlean ȝyfan,    þæt hie lifiȝende         lenȝ ne moton 265    æȝnian mid yrmðum         Israhela cyn.    Ne ƿillað eoƿ andrædan         deade feðan,    fæȝe ferhðlocan,         fyrst is æt ende    lænes lifes.         Eoƿ is lar ȝodes    abroden of breostum.         Ic on beteran ræd, 270    þæt ȝe ȝeƿurðien         ƿuldres aldor,    and eoƿ liffrean         lissa bidde,    siȝora ȝesynto,         þær ȝe siðien.    þis is se ecea         Abrahames ȝod,    frumsceafta frea,         se ðas fyrd ƿereð, 275    modiȝ and mæȝenrof,         mid þære miclan hand." Hof ða for herȝum        hlude stefne lifiȝendra leod,        þa he to leodum spræc: "Hƿæt, ȝe nu eaȝum to        on lociað,    folca leofost,         færƿundra sum, 280    hu ic sylfa sloh         and þeos sƿiðre hand    ȝrene tacne         ȝarsecȝes deop.    Yð up færeð,         ofstum ƿyrceð    ƿæter ƿealfæsten.         Ƿeȝas syndon dryȝe,    hasƿe herestræta,         holm ȝerymed, 285    ealde staðolas,         þa ic ær ne ȝefræȝn    ofer middanȝeard         men ȝeferan,    faȝe feldas,         þa forð heonon    in ece tid         yðe þeahton,    sælde sæȝrundas.         Suðƿind fornam 290    bæðƿeȝes blæst,         brim is areafod,    sand sæcir spaƿ.         Ic ƿat soð ȝere    þæt eoƿ mihtiȝ ȝod         miltse ȝecyðde,    eorlas ærȝlade.         Ofest is selost    þæt ȝe of feonda         fæðme ƿeorðen, 295    nu se aȝend         up arærde    reade streamas         in randȝebeorh.    Syndon þa foreƿeallas         fæȝre ȝestepte,    ƿrætlicu ƿæȝfaru,         oð ƿolcna hrof." æfter þam ƿordum        ƿerod eall aras, 300   modiȝra mæȝen. Mere stille bad. Hofon herecyste        hƿite linde, seȝnas on sande. Sæƿeall astah, uplanȝ ȝestod        ƿið Israhelum andæȝne fyrst. Ƿæs seo eorla ȝedriht 305   anes modes, fæstum fæðmum        freoðoƿære heold. Nalles hiȝe ȝehyrdon        haliȝes lare, siððan leofes leoþ        læste near sƿeȝ sƿiðrode        and sances bland. 310   þa þæt feorðe cyn         fyrmest eode, ƿod on ƿæȝstream,        ƿiȝan on heape, ofer ȝrenne ȝrund,        Iudisc feða on orette        on uncuð ȝelad for his mæȝƿinum. Sƿa him mihtiȝ ȝod 315   þæs dæȝƿeorces         deop lean forȝeald, siððan him ȝesælde        siȝorƿorca hreð, þæt he ealdordom        aȝan sceolde ofer cynericu,        cneoƿmaȝa blæd. Hæfdon him to seȝne,        þa hie on sund stiȝon, 320   ofer bordhreoðan         beacen aræred in þam ȝarheape,        ȝyldenne leon, drihtfolca mæst,        deora cenost. Be þam hereƿisan        hynðo ne ƿoldon be him lifiȝendum        lanȝe þolian, 325   þonne hie to ȝuðe         ȝarƿudu rærdon ðeoda æniȝre. þracu ƿæs on ore, heard handpleȝa,        hæȝsteald modiȝe ƿæpna ƿælslihtes,        ƿiȝend unforhte, bilsƿaðu blodiȝe,        beadumæȝnes ræs, 330   ȝrimhelma ȝeȝrind,         þær Iudas for. æfter þære fyrde        flota modȝade, Rubenes sunu. Randas bæron sæƿicinȝas        ofer sealtne mersc, manna menio;        micel anȝetrum 335   eode unforht. He his ealdordom synnum asƿefede,        þæt he siðor for on leofes last. Him on leodsceare frumbearnes riht        freobroðor oðþah, ead and æðelo;        he ƿæs ȝearu sƿa þeah. 340   þær forð æfter him         folca þryðum sunu Simeones        sƿeotum comon; þridde þeodmæȝen        (þufas ƿundon    ofer ȝarfare)         ȝuðcyste onþranȝ deaƿiȝ sceaftum. Dæȝƿoma becƿom 345   ofer ȝarsecȝe,         ȝodes beacna sum, morȝen mæretorht;        mæȝen forð ȝeƿat. þa þær folcmæȝen        for æfter oðrum, isernherȝum. An ƿisode mæȝenþrymmum mæst,        þy he mære ƿearð, 350   on forðƿeȝas         folc æfter ƿolcnum, cynn æfter cynne. Cuðe æȝhƿilc mæȝburȝa riht,        sƿa him Moises bead, eorla æðelo. Him ƿæs an fæder, leof leodfruma,        landriht ȝeþah, 355   frod on ferhðe,         freomaȝum leof. Cende cneoƿsibbe        cenra manna heahfædera sum,        haliȝe þeode, Israela cyn,        onriht ȝodes, sƿa þæt orþancum        ealde reccað 360   þa þe mæȝburȝe         mæst ȝefrunon, frumcyn feora,        fæderæðelo ȝehƿæs. Niƿe flodas        Noe oferlað, þrymfæst þeoden,        mid his þrim sunum, þone deopestan        drencefloda 365   þara ðe ȝeƿurde         on ƿoruldrice. Hæfde him on hreðre        haliȝe treoƿa; forþon he ȝelædde        ofer laȝustreamas maðmhorda mæst,        mine ȝefræȝe. On feorhȝebeorh        foldan hæfde 370   eallum eorðcynne         ece lafe, frumcneoƿ ȝehƿæs,        fæder and moder tuddorteondra,        ȝeteled rime mismicelra        þonne men cunnon, snottor sæleoda. Eac þon sæda ȝehƿilc 375   on bearm scipes         beornas feredon, þara þe under        heofonum hæleð bryttiȝað. Sƿa þæt ƿise men        ƿordum secȝað þæt from Noe        niȝoða ƿære fæder Abrahames        on folctale. 380   þæt is se Abraham         se him enȝla ȝod naman niƿan asceop;        eac þon neah and feor haliȝe heapas        in ȝehyld bebead, ƿerþeoda ȝeƿeald;        he on ƿræce lifde. Siððan he ȝelædde        leofost feora 385   haliȝes hæsum;         heahlond stiȝon sibȝemaȝas,        on Seone beorh. Ƿære hie þær fundon,        ƿuldor ȝesaƿon, haliȝe heahtreoƿe,        sƿa hæleð ȝefrunon. þær eft se snottra        sunu Dauides, 390   ƿuldorfæst cyninȝ,         ƿitȝan larum ȝetimbrede        tempel ȝode, alh haliȝne,        eorðcyninȝa se ƿisesta        on ƿoruldrice, heahst and haliȝost,        hæleðum ȝefræȝost, 395   mæst and mærost,         þara þe manna bearn, fira æfter foldan,        folmum ȝeƿorhte. To þam meðelstede        maȝan ȝelædde Abraham Isaac. Adfyr onbran; fyrst ferhðbana        no þy fæȝenra ƿæs. 400   Ƿolde þone lastƿeard         liȝe ȝesyllan, in bælblyse        beorna selost, his sƿæsne sunu        to siȝetibre, anȝan ofer eorðan        yrfelafe, feores frofre,        ða he sƿa forð ȝebad, 405   leodum to lafe,         lanȝsumne hiht. He þæt ȝecyðde,        þa he þone cniht ȝenam fæste mid folmum,        folccuð ȝeteaȝ ealde lafe,        (ecȝ ȝrymetode), þæt he him lifdaȝas        leofran ne ƿisse 410   þonne he hyrde         heofoncyninȝe. Up aræmde        Abraham þa; se eorl ƿolde slean        eaferan sinne unƿeaxenne,        ecȝum reodan maȝan mid mece,        ȝif hine metod lete. 415   Ne ƿolde him beorht fæder         bearn ætniman, haliȝ tiber,        ac mid handa befenȝ. þa him styran cƿom        stefn of heofonum, ƿuldres hleoðor,        ƿord æfter spræc: "Ne sleh þu, Abraham,        þin aȝen bearn, 420    sunu mid sƿeorde!         Soð is ȝecyðed,    nu þin cunnode         cyninȝ alƿihta,    þæt þu ƿið ƿaldend         ƿære heolde,    fæste treoƿe,         seo þe freoðo sceal    in lifdaȝum         lenȝest ƿeorðan, 425    aƿa to aldre         unsƿiciendo.    Hu þearf mannes sunu         maran treoƿe?    Ne behƿylfan mæȝ         heofon and eorðe    his ƿuldres ƿord,         ƿiddra and siddra    þonne befæðman mæȝe         foldan sceattas, 430    eorðan ymbhƿyrft         and uprodor,    ȝarsecȝes ȝin         and þeos ȝeomre lyft.    He að sƿereð,         enȝla þeoden,    ƿyrda ƿaldend         and ƿereda ȝod,    soðfæst siȝora,         þurh his sylfes lif, 435    þæt þines cynnes         and cneoƿmaȝa,    randƿiȝȝendra,         rim ne cunnon,    yldo ofer eorðan,         ealle cræfte    to ȝesecȝenne         soðum ƿordum,    nymðe hƿylc þæs snottor         in sefan ƿeorðe 440   þæt he ana mæȝe         ealle ȝeriman stanas on eorðan,        steorran on heofonum, sæbeorȝa sand,        sealte yða; ac hie ȝesittað        be sæm tƿeonum oð Eȝipte        incaðeode 445   land Cananea,         leode þine, freobearn fæder,        folca selost."    Folc ƿæs afæred,         flodeȝsa becƿom    ȝastas ȝeomre,         ȝeofon deaðe hƿeop.    Ƿæron beorhhliðu         blode bestemed, 450    holm heolfre spaƿ,         hream ƿæs on yðum,    ƿæter ƿæpna ful,         ƿælmist astah.    Ƿæron Eȝypte         eft oncyrde,    fluȝon forhtiȝende,         fær onȝeton,    ƿoldon herebleaðe         hamas findan, 455    ȝylp ƿearð ȝnornra.         Him onȝen ȝenap    atol yða ȝeƿealc,         ne ðær æniȝ becƿom    herȝes to hame,         ac behindan beleac    ƿyrd mid ƿæȝe.         þær ær ƿeȝas laȝon,    mere modȝode,         mæȝen ƿæs adrenced. 460    Streamas stodon,         storm up ȝeƿat    heah to heofonum,         hereƿopa mæst.    Laðe cyrmdon,         (lyft up ȝesƿearc),    fæȝum stæfnum,         flod blod ȝeƿod.    Randbyriȝ ƿæron rofene,         rodor sƿipode 465    meredeaða mæst,         modiȝe sƿulton, cyninȝas on corðre,        cyre sƿiðrode sæs æt ende. Ƿiȝbord scinon heah ofer hæleðum,        holmƿeall astah, merestream modiȝ. Mæȝen ƿæs on cƿealme 470   fæste ȝefeterod,         forðȝanȝes ƿeȝ searƿum æsæled,        sand basnodon, ƿitodre fyrde,        hƿonne ƿaðema stream, sincalda sæ,        sealtum yðum æflastum ȝeƿuna        ece staðulas, 475   nacud nydboda,         neosan come, fah feðeȝast,        se ðe feondum ȝeneop. Ƿæs seo hæƿene lyft        heolfre ȝeblanden, brim berstende        blodeȝesan hƿeop, sæmanna sið,        oðþæt soð metod 480   þurh Moyses hand         modȝe rymde, ƿide ƿæðde,        ƿælfæðmum sƿeop. Flod famȝode,        fæȝe crunȝon, laȝu land ȝefeol,        lyft ƿæs onhrered, ƿicon ƿeallfæsten,        ƿæȝas burston, 485   multon meretorras,         þa se mihtiȝa sloh mid haliȝe hand,        heofonrices ƿeard, on ƿerbeamas. Ƿlance ðeode ne mihton forhabban        helpendra pað, merestreames mod,        ac he maneȝum ȝesceod 490   ȝyllende ȝryre. Ȝarsecȝ ƿedde, up ateah, on sleap. Eȝesan stodon, ƿeollon ƿælbenna. Ƿitrod ȝefeol heah of heofonum        handƿeorc ȝodes, famiȝbosma        flodƿearde sloh, 495   unhleoƿan ƿæȝ,         alde mece, þæt ðy deaðdrepe        drihte sƿæfon, synfullra sƿeot. Saƿlum lunnon fæste befarene,        flodblac here, siððan hie on buȝon        brun yppinȝe, 500   modeƿæȝa mæst. Mæȝen eall ȝedreas ða ȝedrencte ƿæron        duȝoð Eȝypta, Faraon mid his folcum. He onfond hraðe, siððan ȝrund ȝestah        ȝodes andsaca, þæt ƿæs mihtiȝra        mereflodes ƿeard; 505   ƿolde heorufæðmum         hilde ȝesceadan, yrre and eȝesfull. Eȝyptum ƿearð þæs dæȝƿeorces        deop lean ȝesceod, forðam þæs heriȝes        ham eft ne com ealles unȝrundes        æniȝ to lafe, 510   þætte sið heora         secȝan moste, bodiȝean æfter burȝum        bealospella mæst, hordƿearda hryre,        hæleða cƿenum, ac þa mæȝenþreatas        meredeað ȝesƿealh, spelbodan eac. Se ðe sped ahte, 515   aȝeat ȝylp ƿera. Hie ƿið ȝod ƿunnon! þanon Israhelum        ece rædas on merehƿearfe        Moyses sæȝde, heahþunȝen ƿer,        haliȝe spræce, deop ærende. Dæȝƿord nemnað 520   sƿa ȝyt ƿerðeode,         on ȝeƿritum findað doma ȝehƿilcne,        þara ðe him drihten bebead on þam siðfate        soðum ƿordum, ȝif onlucan ƿile        lifes ƿealhstod, beorht in breostum,        banhuses ƿeard, 525   ȝinfæsten ȝod         ȝastes cæȝon. Run bið ȝerecenod,        ræd forð ȝæð, hafað ƿislicu        ƿord on fæðme, ƿile meaȝollice        modum tæcan þæt ƿe ȝesne ne syn        ȝodes þeodscipes, 530   metodes miltsa. He us ma onlyhð, nu us boceras        beteran secȝað lenȝran lifƿynna. þis is læne dream, ƿommum aƿyrȝed,        ƿreccum alyfed, earmra anbid. Eðellease 535   þysne ȝystsele         ȝihðum healdað, murnað on mode,        manhus ƿiton fæst under foldan,        þær bið fyr and ƿyrm, open ece scræf. Yfela ȝehƿylces sƿa nu reȝnþeofas        rice dælað, 540   yldo oððe ærdeað. Eftƿyrd cymð, mæȝenþrymma mæst        ofer middanȝeard, dæȝ dædum fah. Drihten sylfa on þam meðelstede        maneȝum demeð, þonne he soðfæstra        saƿla lædeð, 545   eadiȝe ȝastas,         on uprodor, þær is leoht and lif,        eac þon lissa blæd; duȝoð on dreame        drihten heriȝað, ƿeroda ƿuldorcyninȝ,        to ƿidan feore. Sƿa reordode        ræda ȝemyndiȝ 550   manna mildost,         mihtum sƿiðed, hludan stefne;        here stille bad ƿitodes ƿillan,        ƿundor onȝeton, modiȝes muðhæl;        he to mæneȝum spræc: "Micel is þeos meniȝeo,        mæȝenƿisa trum, 555    fullesta mæst,         se ðas fare lædeð;    hafað us on Cananea         cyn ȝelyfed    burh and beaȝas,         brade rice;    ƿile nu ȝelæstan         þæt he lanȝe ȝehet    mid aðsƿare,         enȝla drihten, 560    in fyrndaȝum         fæderyncynne,    ȝif ȝe ȝehealdað         haliȝe lare,    þæt ȝe feonda ȝehƿone         forð oferȝanȝað,    ȝesittað siȝerice         be sæm tƿeonum,    beorselas beorna.         Bið eoƿer blæd micel!" 565   æfter þam ƿordum         ƿerod ƿæs on salum, sunȝon siȝebyman,        (seȝnas stodon), on fæȝerne sƿeȝ;        folc ƿæs on lande, hæfde ƿuldres beam        ƿerud ȝelæded, haliȝe heapas,        on hild ȝodes. 570   Life ȝefeȝon         þa hie oðlæded hæfdon feorh of feonda dome,        þeah ðe hie hit frecne ȝeneðdon, ƿeras under ƿætera hrofas. Ȝesaƿon hie þær ƿeallas standan, ealle him brimu blodiȝe þuhton,        þurh þa heora beadosearo ƿæȝon. Hreðdon hildespelle,        siððan hie þam herȝe ƿiðforon; 575   hofon hereþreatas         hlude stefne, for þam dædƿeorce        drihten heredon, ƿeras ƿuldres sanȝ;        ƿif on oðrum, folcsƿeota mæst,        fyrdleoð ȝolan aclum stefnum,        eallƿundra fela. 580   þa ƿæs eðfynde         Afrisc meoƿle on ȝeofones staðe        ȝolde ȝeƿeorðod. Handa hofon        halsƿurðunȝe, bliðe ƿæron,        bote ȝesaƿon, heddon herereafes,        hæft ƿæs onsæled. 585   Onȝunnon sælafe         seȝnum dælan on yðlafe,        ealde madmas, reaf and randas. Heo on riht sceodon ȝold and ȝodƿeb,        Iosepes ȝestreon, ƿera ƿuldorȝesteald. Ƿeriȝend laȝon 590   on deaðstede,         drihtfolca mæst.